ବ୍ରହ୍ମପୁର,୯ା୬(ନି.ପ୍ର.): ବ୍ରହ୍ମପୁର ଏମକଏସିଜି ମେଡିକାଲ କଲେଜ ହସପିଟାଲରେ ୪ ଜଣ ନଶ୍ଚେତକ ଡାକ୍ତର ଓ ଆଉ ୮ଜଣ ଷ୍ଟାଫ ନର୍ସ କର୍ମଚାରୀ କରୋନା ସଂକ୍ରମଣ ର ଶିକାର ହେବାରୁ ହସପିଟାଲରେ ଆଲୋଡନ ସୃଷ୍ଟି ହୋଇଛି । ସର୍ଜରୀ ବିଭାଗର ଅନ୍ୟାନ୍ୟ ଡାକ୍ତର ,କର୍ମଚାରୀ, ଜୁନିୟର ଡାକ୍ତର, ମେଡିକାଲ ଶିକ୍ଷାର୍ଥୀ, ନିଜକୁ ସୁରକ୍ଷିତ ମଣୁନାହାନ୍ତି । ଏହି ପରିପ୍ରେକ୍ଷିରେ ଚିକିତ୍ସା ଓ ରୋଗୀ ସେବା ରେ ଅସୁବିଧା ଉପୁଜିଛି । ଗତ ପ୍ରାୟ ୮ ଦିନ ପୂର୍ବେ ଜଣେ ରୋଗୀର ଜରୁରୀକାଳିନ ଅସ୍ତ୍ରୋପଚାର କରାଯାଇଥିଲା । ସେହି ରୋଗୀ ଠାରେ କରୋନା ଭୂତାଣୁ ଚିହ୍ନଟ ହୋଇଥିଲା । ସେହି ରୋଗୀର ସଂସ୍ପର୍ଶରେ ଆସିଥିବା ଡାକ୍ତର ଓ ନର୍ସ ଷ୍ଟାଫ୍ ଙ୍କ ସ୍ୱାସ୍ଥ୍ୟ ପରିକ୍ଷା ବେଳେ ସେମାନେ ମଧ୍ୟ ସଂକ୍ରମିତ ହୋଇଥିବା ଜଣାପଡିଛି । ହସପିଟାଲର ଅଧିକ୍ଷକ ପ୍ରଫେସର ସନ୍ତୋଷ କୁମାର ମିଶ୍ର ସୂଚାଇଛନ୍ତି ଯେ, ଭୂତାଣୁ ସଂକ୍ରମିତ ଡାକ୍ତର ଓ ନର୍ସମାନଙ୍କୁ ଏମକେସିଜି ମେଡିକାଲ କଲେଜ ହସପିଟାଲ ରେ ଏକ ସ୍ୱତନ୍ତ୍ର ଆଇସୋଲେସନ ବାର୍ଡରେ ରଖି ଚିକିତ୍ସା କରାଯାଇଛି । କେହି ଆତଙ୍କିତ ହେବାର ଆବଶ୍ୟକତା ନାହିଁ ବୋଲି ସେ ସ୍ପଷ୍ଟ କରିଛନ୍ତି ।
